ส่งไม้จันทน์หอม ถึงมือช่างสิบหมู่
จัดสร้างพระบรมโกศ งดงามสมพระเกียรติ,สำนักพระราชวังเปิดให้ประชาชนลงนามถวายพระพรสมเด็จพระ เจ้าอยู่หัวมหาวชิราลงกรณ บดินทรเทพยวรางกูร ณ ศาลาสหทัยสมาคม ในพระบรมมหาราชวัง ในวันปีใหม่ 1 มกราคม 2560 และงดการถวายสักการะพระบรมศพ พระบาทสมเด็จพระ ปรมินทรมหาภูมิพลอดุลยเดช ชาวประจวบฯแห่ส่งขบวนเคลื่อนย้ายไม้จันทน์หอมจากอุทยานแห่งชาติกุยบุรีมายังสำนักช่างสิบหมู่ นครปฐม และหลั่งน้ำตาในการขนย้ายไม้จันทน์ ที่จะนำมาจัดสร้างพระบรมโกศ ในพิธีพระราชทานเพลิงพระบรมศพ ในหลวงรัชกาลที่ 9 เผยแนวคิดการออกแบบพระโกศจันทน์ พัฒนาจากพระโกศจันทน์ รัชกาลที่ 6 และพระโกศจันทน์ รัชกาลที่ 8 โดยมีการออกแบบเป็นพิเศษ วิจิตรงดงามและสมพระเกียรติที่สุด,จังหวัดประจวบคีรีขันธ์เคลื่อนย้ายไม้จันทน์หอม จากอุทยานแห่งชาติกุยบุรี จ.ประจวบคีรีขันธ์ มายังสำนักช่างสิบหมู่ที่จังหวัดนครปฐมเพื่อจัดสร้างพระบรมโกศ ในพระราชพิธีพระราชทานเพลิงพระบรมศพ พระบาทสมเด็จพระปรมินทรมหาภูมิพลอดุลยเดช ท่ามกลางชาวกุยบุรีที่พากันมาแสดงความอาลัยสองข้างทางถนน,ทั้งนี้ เมื่อเวลา 06.39 น. วันที่ 20 ธ.ค. นายทวี นริสศิริกุล ผวจ.ประจวบคีรีขันธ์ นายชาตรี จันทร์วีระชัย นายอำเภอกุยบุรี นายกาญจนพันธ์ คำแหง หัวหน้าอุทยานแห่งชาติกุยบุรี พร้อมด้วยหัวหน้าส่วนราชการ เจ้าหน้าที่อุทยานแห่งชาติกุยบุรี ประชาชนชาวกุยบุรีและประจวบคีรีขันธ์ ร่วมพิธีเคลื่อนย้ายไม้จันทน์หอมไปยังสำนักช่างสิบหมู่กรมศิลปากร จ.นครปฐม เพื่อใช้จัดสร้างพระบรมโกศ ในพระราชพิธีพระราชทานเพลิงพระบรมศพพระบาทสมเด็จพระปรมินทรมหาภูมิพลอดุลยเดช โดยนายทวีเป็นประธานในพิธีจุดธูปเทียนบูชาพระรัตนตรัย จุดธูปเทียน ที่เครื่องทองน้อย หน้าพระบรมฉายาลักษณ์ พระบาทสมเด็จพระปรมินทรมหาภูมิพลอดุลยเดช จากนั้นสรงน้ำไม้จันทน์หอมและโปรยดอกไม้บนแผ่นไม้ที่อยู่บนรถบรรทุก 3 คัน 1,461 แผ่น,จากนั้นขบวนรถไม้จันทน์หอม ได้เคลื่อนออกจากอุทยานแห่งชาติกุยบุรีในเวลา 06.59 น. มีรถตำรวจทางหลวงประจวบคีรีขันธ์นำหน้าและปิดท้ายขบวน ใช้เส้นทางผ่านสันอ่างเก็บน้ำยางชุม โครงการตามพระราชดำริถึงสามแยกหนองหมู ผ่านหน้าที่ว่าการ อำเภอกุยบุรี ก่อนออกสู่ถนนเพชรเกษม ระหว่างทางมีประชาชนจำนวนมากออกมานั่งอยู่ริมสองฝั่งถนน รอส่งขบวนไม้จันทน์หอมโดยพากันพนมมือไหว้แสดงความอาลัย ขณะขบวนรถเคลื่อนผ่าน บางคนเมื่อเห็นรถขนไม้จันทน์หอม ถึงกับร่ำไห้น้ำตานองหน้า หลายคนถือรูปในหลวง ร.9 ชูไว้เหนือศีรษะ พร้อมโปรยดอกดาวเรือง ระหว่างที่ขบวนรถเคลื่อนผ่าน,จนเวลา 14.09 น. ขบวนรถนำส่งไม้จันทน์หอมจากอุทยานแห่งชาติกุยบุรี เดินทางมาถึงสำนักช่างสิบหมู่ อ.ศาลายา จ.นครปฐม มีนายวีระ โรจน์พจนรัตน์ รมว.วัฒนธรรม พล.อ.สุรศักดิ์ กาญจนรัตน์ รมว.ทรัพยากรธรรมชาติและสิ่งแวดล้อม นายธัญญา เนติธรรมกุล อธิบดีกรมอุทยานแห่งชาติฯ นายอนันต์ ชูโชติ อธิบดีกรมศิลปากร นายอดิศักดิ์ เทพอาสน์ ผวจ.นครปฐม ข้าราชการ เจ้าหน้าที่กรมอุทยานแห่งชาติฯ สำนักช่างสิบหมู่ และนักเรียนโรงเรียนกาญจนาภิเษกวิทยาลัย จ.นครปฐม เข้าแถวหน้ากระดานรอรับขบวนไม้จันทน์หอมตั้งแต่หน้าประตูทางเข้า,เมื่อขบวนรถจอดสนิทแล้ว เจ้าหน้าที่กรมอุทยานแห่งชาติฯ ได้ทยอยลำเลียงไม้จันทน์หอมจำนวนหนึ่ง เข้ามาภายในอาคารประณีตศิลป์ ขณะที่ คณะผู้บริหารได้ไปสักการะหอพระสิ่งศักดิ์สิทธิ์ประจำสำนักช่างสิบหมู่ ก่อนเข้าสู่พิธีรับมอบไม้จันทน์หอม เพื่อใช้ในงานพระราชพิธีถวายพระเพลิงพระบรมศพที่เริ่มในเวลา 14.59 น. โดยนายธัญญา ได้ส่งมอบท่อนไม้จันทน์จำนวน 3 ท่อน ที่วางบนพานให้แก่ พล.อ.สุรศักดิ์ แล้วส่งต่อให้นายวีระ และนายสมควร อุ่มตระกูล ผอ.สำนักช่างสิบหมู่ เป็นการรับมอบที่เสร็จสิ้นสมบูรณ์อย่างเป็นทางการ,นายวีระกล่าวว่า หลังจากรับมอบไม้จันทน์หอม กระทรวงฯได้มอบต่อให้สำนักช่างสิบหมู่ ไปดำเนินการจัดสร้างพระโกศจันทน์ ขณะนี้มีการขยายลายเสร็จเรียบร้อยแล้ว ขั้นตอนจะเริ่มจากการจัดทำโครงโลหะ จากนั้นจะขัดไม้ เขียนลาย ฉลุลายไม้ รวมทั้งหมดกว่าหมื่นชิ้น นำไปผนึกเข้าด้วยกันกับโครงโลหะ นอกจากนี้ จะมีการนำไม้จันทน์อีกส่วน มาจัดสร้างดอกไม้จันทน์ สำหรับสมเด็จพระเจ้าอยู่หัว รัชกาลที่ 10 และพระบรมวงศานุวงศ์ นอกจากทีมช่างสิบหมู่ ที่มาร่วมทำงานแล้ว ยังเปิดให้สถานศึกษาที่มีการสอนเกี่ยวกับช่างฝีมือ รวมถึงประชาชนที่มีฝีมือเสนอตัวเข้ามาช่วยงาน จัดสร้างพระโกศจันทน์ด้วย ขณะนี้มีผู้สนใจเสนอตัวร่วมทำงานแล้วกว่า 100 ราย กรม–ศิลปากรจะดำเนินการคัดเลือกผู้มีฝีมือเพื่อทำหน้าที่ผู้ช่วยช่างสิบหมู่ต่อไป คาดว่าการดำเนินการจะแล้วเสร็จภายในเดือนกันยายน 2560,ด้านนายอนันต์ ชูโชติ อธิบดีกรมศิลปากร เปิดเผยว่า ไม้จันทน์หอมที่แปรรูปแล้วจำนวน 1,461 แผ่น ที่ได้รับมอบทั้งหมด จะถูกนำไปจัดสร้างพระโกศจันทน์ ฐานรองพระโกศจันทน์ ช่อดอกไม้จันทน์ จำนวน 7 แบบ ฟืนไม้จันทน์ 24 ท่อน ยอดพระจิตกาธาน บนพระเมรุมาศ โดยลวดลายจะใช้ฉลุไม้จันทน์หอม ประกอบด้วย ลายพุ่มข้าวบิณฑ์ก้านแย่ง มีลายกลางเป็นพระครุฑ ลายหน้ากระดาน (ประจำยามก้ามปู) ลายดอกไม้ไหว ลายเฟื่องอุบะ ลายกลีบขนุนเทพนม ซึ่งแกะสลักเฉพาะเทพ ลายกระจัง ลายประจำยามลูกฟักก้ามปู ลายแข้งสิงห์ ลายบัวถลา ลายบัวหงายและลายปลีกย่อยอื่นๆ,ขณะที่นายสมชาย ศุภลักษณ์อำไพพร นายช่างศิลปกรรมอาวุโส กลุ่มศิลปประยุกต์และเครื่องเคลือบดินเผา สำนักช่างสิบหมู่ ผู้ออกแบบพระโกศจันทน์ เปิดเผยว่า แนวคิดในการออกแบบพระโกศจันทน์ครั้งนี้ พัฒนาแบบมาจากพระโกศจันทน์ พระบาทสมเด็จพระมงกุฎเกล้าเจ้าอยู่หัว รัชกาลที่ 6 และพระโกศจันทน์ พระบาทสมเด็จพระปรเมนทรมหาอานันทมหิดล รัชกาลที่ 8 ซึ่งมีความโดดเด่นของลายที่ตื้นลึก มีมิติชัดเจน การออกแบบครั้งนี้มีความพิเศษกว่าทุกครั้ง เนื่องจากได้เพิ่มลายพุ่มข้าวบิณฑ์ก้านแย่ง ตรงกลางเป็นพระครุฑส่วน ประกอบรอบฐานรองพระโกศจันทน์ และลายบัวกลีบขนุนเทพนม ส่วนประกอบรอบพระโกศจันทน์ เมื่อนำทั้งสองส่วนมาประกอบกันจะกลายเป็นเทพยดาทรงครุฑ เมื่อเสร็จสมบูรณ์จะมีความวิจิตรงดงามและสมพระเกียรติที่สุด,ในส่วนการพระราชพิธีบำเพ็ญพระราชกุศล พระบรมศพพระบาทสมเด็จพระปรมินทรมหาภูมิพล อดุลยเดช ณ พระที่นั่งดุสิตมหาปราสาท ในพระบรม มหาราชวัง เมื่อวันที่ 20 ธ.ค. สมเด็จพระเจ้าอยู่หัว มหาวชิราลงกรณ บดินทรเทพยวรางกูร ทรงพระกรุณาโปรดเกล้าโปรดกระหม่อม พระราชทานพระราชานุญาตให้หน่วยงานในสังกัด กระทรวงการคลัง ได้แก่ กรมสรรพากร, สำนักงานคณะกรรมการและส่งเสริมการประกอบธุรกิจประกันภัย, สำนักงานคณะกรรมการกำกับหลักทรัพย์และตลาดหลักทรัพย์ และหน่วยงานในสังกัดกระทรวงการต่างประเทศ ได้แก่ สำนักงานรัฐมนตรี, กรมพิธีการทูต, กรมการกงสุล, กรมสาร– นิเทศ, กรมเศรษฐกิจระหว่างประเทศ, กรมองค์การระหว่างประเทศ, กรมความร่วมมือระหว่างประเทศ, กรมยุโรป, กรมอเมริกาและแปซิฟิก, กรมเอเชียตะวันออก, กรมเอเชียใต้ ตะวันออกกลาง และแอฟริกา, กรมสนธิสัญญาและกฎหมาย และกรมอาเซียน รวมทั้งหน่วยงานในสังกัดกระทรวงการท่องเที่ยวและกีฬา ได้แก่ สำนักงานรัฐมนตรี, สำนักงานปลัดกระทรวงการท่องเที่ยวและกีฬา, กรมพลศึกษา, สถาบันการพลศึกษา และการกีฬาแห่งประเทศไทย ร่วมเป็นเจ้าภาพบำเพ็ญกุศลถวายพระบรมศพพระบาทสมเด็จพระปรมินทรมหาภูมิพลอดุลยเดช,เวลา 07.00 น. นายประสงค์ พูนธเนศ อธิบดีกรมสรรพากร เป็นประธานบำเพ็ญกุศลสวดพระอภิธรรมพระบรมศพ พระบาทสมเด็จพระปรมินทรมหาภูมิพลอดุลยเดช จากนั้นถวายภัตตาหารเช้าแด่พระพิธีธรรม 8 รูป จากวัดอนงคารามวรวิหาร และวัด มหาธาตุยุวราชรังสฤษฎิ์ราชวรมหาวิหาร ที่สวดพระอภิธรรมมาตั้งแต่ค่ำวันที่ 19 ธ.ค. ที่ผ่านมา เวลา 10.30 น. นางบุษยา มาทแล็ง ปลัดกระทรวงการต่างประเทศ เป็นประธานถวายภัตตาหารเพลแด่พระพิธีธรรม จำนวน 8 รูป จากวัดบวรนิเวศวิหาร และวัดสุทัศนเทพวรารามราชวรมหาวิหาร ที่สวดพระอภิธรรมพระบรมศพพระบาทสมเด็จพระปรมินทร มหาภูมิพลอดุลยเดช ณ พระที่นั่งดุสิตมหาปราสาท,ส่วนที่ท้องสนามหลวง พสกนิกรจากทั่วทุกสารทิศ ยังทยอยเดินทางมาแสดงความอาลัย พระบาทสมเด็จพระปรมินทรมหาภูมิพลอดุลยเดช ที่หน้าพระบรมโกศ ณ พระที่นั่งดุสิตมหาปราสาท ในพระบรมมหาราชวัง อย่างต่อเนื่อง โดยประชาชนที่เข้ากราบต้องเดินไปเข้าคิวที่จุดสนามหลวง ฝั่งตรงข้ามศาลฎีกา เข้าไปนั่งคอยในเต็นท์ด้านทิศเหนือของสนามหลวง แล้วไปยังจุดรอคิวที่เต็นท์หน้ากรม ศิลปากร หน้าประตูวิเศษไชยศรี ก่อนเข้ากราบพระบรมโกศ ภายในพระบรมมหาราชวัง,เวลา 13.20 น. เจ้าหน้าที่สำรวจและวางผังก่อสร้างพระเมรุมาศ กรมศิลปากร พร้อมด้วยทีมช่างจากหน่วยงานที่เกี่ยวข้อง ในการก่อสร้างพระเมรุมาศ เดินทางมาที่ท้องสนามหลวงด้านทิศใต้จุดก่อสร้างพระเมรุมาศนำอุปกรณ์ในการวัดพื้นที่ก่อสร้าง โดยนำเชือกมากั้นและตอกหมุดเป็นสัญลักษณ์สำหรับกำหนดเขตก่อสร้างแบ่งเป็น 2 แนว แนวแรกกั้นเชือกเป็นสี่เหลี่ยมจัตุรัส ยาวด้านละ 44 เมตร เพื่อก่อสร้างพระจิตกาธานตรงกึ่งกลาง ส่วนทั้งสี่มุมที่จะก่อสร้างหอเปลื้อง ส่วนแนวที่ 2 เจ้าหน้าที่นำเชือกมากั้นรอบนอกแนวก่อสร้างหอเปลื้องอีกชั้น เพื่อสร้างแนวทางเดินเป็นรูปสี่เหลี่ยมจัตุรัสยาวด้านละ 68.6 เมตร นำปูนขาวมาโรยแสดงขอบเขตของการก่อสร้างพระเมรุมาศ,เจ้าหน้าที่สำรวจและวางผังก่อสร้างพระเมรุมาศรายหนึ่ง กล่าวว่า เข้ามากำหนดขอบเขตแนวก่อสร้างพระเมรุมาศ จากนั้นจะเริ่มขุดหลุม ในจุดที่กรมศิลปากรได้ทำสัญลักษณ์ไว้ก่อนหน้า เพื่อเตรียมงานประกอบพิธีตอกหมุดในวันที่ 26 ธ.ค. ในวันนั้นหมุดที่จะใช้ปักในการก่อสร้างพระเมรุมาศจะใช้ไม้มงคล โดยจุดหลักที่จะก่อสร้างจิตกาธาน จะใช้ไม้ทองหลาง ส่วนอีก 8 จุด จะใช้ไม้พะยูง ตามแบบโบราณราชประเพณี สำหรับการก่อสร้างพระเมรุมาศ ของพระบาทสมเด็จพระปรมินทรมหาภูมิพลอดุลยเดช จะใหญ่กว่าพระเมรุมาศของพระองค์อื่นๆ ที่เคยทำมา ประมาณ 3-4 เท่า โดยต้องทำให้สมพระเกียรติที่สุด และจะต้องรื้อพื้นที่กองอำนวยการร่วมรักษาความสงบ เรียบร้อยบริเวณโดยรอบพระบรมมหาราชวัง (กอร. รส.) ออก ทุกกระบวนการจะต้องให้แล้วเสร็จในวันที่ 30 ก.ย.2560,ในเวลา 14.30 น. สมเด็จพระอัยยิกาเกซัง โชเดน วังชุก และสมเด็จพระปิตุจฉาเปมา ฮาเดน วังชุก ในสมเด็จพระราชาธิบดีแห่งภูฏาน พระองค์ที่ 5 เสด็จมาทรงวางพวงมาลาถวายราชสักการะพระบรมศพพระบาทสมเด็จพระปรมินทรมหาภูมิพลอดุลยเดช ณ พระที่นั่งดุสิตมหาปราสาท และลงพระนามในสมุดหลวงแสดงความเสียพระราชหฤทัย ณ อาคารสำนักราชเลขาธิการ ในพระบรมมหาราชวัง,เวลา 16.30 น. คณะผู้บริหารและเจ้าหน้าที่ในสังกัดกระทรวงการต่างประเทศ ได้แก่ กรมยุโรป, กรมอเมริกาและแปซิฟิก, กรมเอเชียตะวันออก, กรมเอเชียใต้ ตะวันออกกลางและแอฟริกา, กรมสนธิสัญญาและกฎหมาย และกรมอาเซียน ร่วมเป็นเจ้าภาพบำเพ็ญกุศลถวายพระบรมศพพระบาทสมเด็จพระปรมินทรมหาภูมิพลอดุลยเดช ณ พระที่นั่งดุสิตมหาปราสาท และในเวลา 19.00 น. คณะผู้บริหารและเจ้าหน้าที่ในสังกัดกระทรวงการท่องเที่ยวและกีฬา,ได้แก่ สำนักงานรัฐมนตรี, สำนักงานปลัดกระทรวงการท่องเที่ยวและกีฬา, กรมพลศึกษา, สถาบันการพลศึกษา และการกีฬาแห่งประเทศไทย ร่วมเป็นเจ้าภาพบำเพ็ญกุศลถวายพระบรมศพพระบาทสมเด็จ พระปรมินทรมหาภูมิพลอดุลยเดช ณ พระที่นั่งดุสิตมหาปราสาท,วันเดียวกัน สำนักพระราชวังแจ้งว่า เนื่องในวันขึ้นปีใหม่ พุทธศักราช 2560 สำนักพระราชวังเปิดให้ประชาชนลงนามถวายพระพรสมเด็จพระเจ้า อยู่หัวมหาวชิราลงกรณ บดินทรเทพยวรางกูร ณ ศาลาสหทัยสมาคม ในพระบรมมหาราชวัง ในวันที่ 1 มกราคม 2560 ตั้งแต่เวลา 07.30-17.00 น. และของดการถวายสักการะพระบรมศพพระบาทสมเด็จพระปรมินทรมหาภูมิพลอดุลยเดช ณ พระที่นั่งดุสิตมหาปราสาท ในพระบรมมหาราชวัง เป็นเวลา 1 วัน สำหรับเจ้าภาพพระพิธีธรรมสวดพระอภิธรรมพระบรมศพพระบาทสมเด็จพระปรมินทรมหาภูมิพลอดุลยเดช ยังคงมีตามปกติ,ขณะเดียวกัน สำนักพระราชวังได้สรุปยอดรวมประชาชน ที่เดินทางมาถวายสักการะพระบรมศพ เมื่อวันที่ 19 ธ.ค. หลังปิดไม่ให้ประชาชนเข้าพระบรม มหาราชวัง เพื่อขึ้นถวายสักการะพระบรมศพพระบาทสมเด็จพระปรมินทรมหาภูมิพลอดุลยเดช บนพระที่นั่งดุสิตมหาปราสาท ในเวลา 23.02 น. จากกำหนดเดิม เวลา 21.00น. เนื่องจากยังมีประชาชนเข้าแถวรอเข้าถวายสักการะพระบรมศพในมณฑลพิธีสนามหลวงเป็นจำนวนมาก ว่า มีจำนวนทั้งสิ้น 50,583 คน รวม 50 วัน มี 1,973,695 คน และมีประชาชนถวายเงินเพื่อร่วมบำเพ็ญพระราชกุศลเป็นเงิน 4,596,651.75 บาท รวม 50 วัน เป็นเงินทั้งสิ้น 155,524,090.75 บาท,ที่อาคารสมเด็จพระมหารัชมังคลาจารย์ สำนักงานพระพุทธศาสนาแห่งชาติ มหาเถรสมาคม สำนักงานพระพุทธศาสนาแห่งชาติ แถลงข่าวการจัดงาน สวดมนต์ข้ามปี ทำดีตามวิถีพ่อ วิถีไทย ถวายเป็นพระราชกุศลแด่สมเด็จพระบูรพมหากษัตริยาธิราช พระบรมวงศานุวงศ์ เพื่อให้ประเทศไทย ประชาชน ครอบครัว และตนเองมีความสุขตลอดปีใหม่ 2560 นอกจากนี้ยังถวายเป็นพระราชกุศลแด่พระบาทสมเด็จพระปรมินทรมหาภูมิพลอดุลยเดช และถวายพระพร ชัยมงคล สมเด็จพระเจ้าอยู่หัวมหาวชิราลงกรณ บดินทรเทพยวรางกูร ในคืนวันที่ 31 ธ.ค.2559 ต่อเนื่องถึงรุ่งเช้าวันที่ 1 ม.ค.2560 โดยสถานที่ที่เป็น ศูนย์กลางจัดงาน คือ ส่วนกลางจัดที่วัดปากน้ำ ภาษีเจริญ พุทธมณฑล จ.นครปฐม วัดสระเกศฯ วัดพิชยญาติการาม วัดอรุณราชวราราม วัดพระราม 9 กาญจนาภิเษก วัดเทพศิรินทราวาส วัดสามพระยา วัดบางบอน วัดของกรรมการมหาเถรฯ ในส่วนภูมิภาคให้วัดเจ้าคณะจังหวัดทุกจังหวัดเป็นศูนย์กลาง,นายบุญเชิด กิตติธรางกูร ผอ.สำนักเลขาธิการมหาเถรสมาคม กล่าวว่า กิจกรรมสำคัญสำหรับการจัดงานในปีนี้คือช่วงเวลา 00.09 น. คืนวันที่ 31 ธ.ค. 2559 ทุกวัดที่จัดกิจกรรมและประชาชนที่ร่วมกิจกรรมทั่วประเทศพร้อมใจเจริญจิตตภาวนาเป็นเวลา 9 นาที เพื่อถวายเป็นพระราชกุศลแด่พระบาทสมเด็จพระปรมินทรมหาภูมิพลอดุลยเดช ขณะเดียวกันได้จัดพิมพ์หนังสือสวดมนต์ จำนวน 200,000 เล่ม ไว้แจกประชาชน และเปิดดาวน์โหลดบทสวดมนต์ ผ่านเว็บไซต์ของ พศ. ,www.onab.go.th, 
สำนักพระราชวังเปิดให้ประชาชนลงนามถวายพระพรสมเด็จพระ เจ้าอยู่หัวมหาวชิราลงกรณ บดินทรเทพยวรางกูร ณ ศาลาสหทัยสมาคม ในพระบรมมหาราชวัง ในวันปีใหม่ 1 มกราคม 2560 และงดการถวายสักการะพระบรมศพ พระบาทสมเด็จพระ ปรมินทรมหาภูมิพลอดุลยเดช 
ไม้จันทน์หอม,ประจวบคีรีขันธ์,พระบรมโกศ,พระบรมศพ,ข่าวหน้า1